— І няблага ішла вучоба, яшчэ і музыкай захапляўся. З поспехам закончыў музычную школу, і ўсе мы спадзяваліся, што Алежка стане музыкантам. Цудоўна засвоіў акардэон і іншыя музычныя інструменты. І мой сын Толя таксама добра іграе на акардэоне і гармоніку. Музыка ў нашым доме заўжды гучала. Таму невыпадкова ўнук Алежка закончыў музычную школу. Ён адзіны сынок у бацькоў, меў выдатныя перспектывы і ўсе магчымасці для гарадскога жыцця. Але яго з дзяцінства вабіла вёска. Пасля школы катэгарычна заявіў, што паступае ў Лужаснянскі аграрны каледж. Вытрымаў уступныя экзамены, адвучыўся і атрымаў дыплом заатэхніка.